Blanár, Juraj, podpredseda NR SR (2021-11-09):
Ďakujem veľmi pekne. Vážené pani poslankyne, páni poslanci, ja som sa zapojil do rozpravy spontánne, keďže som videl, ako sa vyvíja na základe posledného aktu, ktorý som videl, a už bol naznačený či procedurálnym návrhom, ale aj konštatovaním pána predsedu a nechcem, aby to odznelo len tak, že to tu tak kdesi lietalo. Pán predseda, ja si myslím, že mali by sme sa zamyslieť vôbec nad tým, ako budeme vnímať čítanie pozmeňujúcich návrhov a „chybičky“, ktoré pri čítaní môžu vzniknúť, ktoré majú viac formálny charakter ako obsahový charakter. A preto by som chcel, aby sme toto riešili na poslaneckom grémiu a raz a navždy to jednoducho rozlúštili. Pretože iste uznáte, že ak niekto prečíta iný pozmeňujúci návrh, ako predložil, tak to je evidentné, že ho musí prečítať znova. Ten, ktorý predložil v zmysle rokovacieho poriadku a je zverejnený na webovej stránke Národnej rady. Ale ak tam vynechá čiaročku alebo nebude definovať presne úvodzovky, dôležitá je tá písomná forma. Tá je potvrdzujúca, to čo chcel som povedať. Preto je tam nejaké hovorový, nejaké hovorové vystúpenie sa. Ale ako sa tak pozerám, za nášho vládnutia, dámy a páni, ale nehnevajte sa, ja som nikdy nevidel takúto šikanu, čo tu predvádzate ako koaliční poslanci. Lebo to je vaša hádka medzi vami. A to, ako som videl pána spravodajcu, akým vyčítavým spôsobom: „A ty si to ešte prečítaš...“ To sa teda nerobí. To, to mám taký pocit, že toto bolo viac, ako sa udialo na nejakom webe nešťastnom, tzv. kyberšikany. Lebo toto sa nerobí. Alebo je tu nejaký zámer iný, pán Cmorej ho vysvetlí, že chce, aby pani Záborská ešte vystúpila a potom sa ešte do nej pustia. To nechcem teraz ja komentovať, že aký máte zámer alebo nemáte zámer. Ale jednoznačne vás prosím, pán predseda, a ja si myslím, že by sme to mali na poslaneckom grémiu prerokovať a jednoznačne urobiť koniec tejto šikane, ktorá sa tu deje. A dohodnúť sa na tom, za akých podmienok je nutné prečítať opäť pozmeňujúci návrh a dohodnúť sa, že to bude niekto strážiť. Ja som presvedčený, že tu máme z organizačného ľudí, ktorí vedia posúdiť veľmi rýchlo, ale i, samozrejme, poslanci, ktorí budú niečo cítiť, že je to potrebné naozaj. Lebo je to úplne čosi iné, aby sa to prečítalo. Lebo pán Cmorej, máte dvojaký meter. Ale ja som si zvykol na to, že vaša koalícia má dvojaký meter. Ale že ho máte aj v rámci vlastnej koalície ten dvojaký meter, to ma prekvapuje. Lebo ja som riadil doobeda schôdzu, keď pani Cigániková čítala pozmeňujúce návrhy a mám tu poznačené. Napríklad pozmeňujúci návrh číslo 6 by mala prečítať opäť, lebo 9.47 povedala, že namiesto rodičovská starostlivosť povedala rodičovská dovolenka. Takže dávam procedurálny návrh, teda podľa toho vášho spôsobu, ako ste tu teraz pred chvíľou predviedli, že pani Cigániková by to mala prečítať opäť. Ale ja si to nemyslím, že by to mala prečítať, pretože tu je napísané „rodičovská dovolenka“ a je to aj navrchu. Je to synonymum, čo je úplne bežné. Ale vy sa snažíte tu urobiť niečo z toho, ja neviem, vysvetlite to, prosím vás. To je maximálne neslušné voči svojej kolegyni a urobme konečne koniec tomuto, pretože potom si nás nebude vážiť už naozaj nikto, prosím vás. Dámy a páni, trošku kultúry dajme do toho parlamentu. To, že nadávate nám ako opozícii, už sme si zvykli. Ale že sa ešte aj žeriete takto v rámci koalície, veď to je neúcta! Takže ak budete trvať na tom, pán Cmorej, aby pani Záborská prečítala opäť tie svoje pozmeňujúce návrhy, tak ja trvám na tom, aby pani Cigániková prečítala šiesty. A to by som ešte mohol mnoho iných punktov nájsť, čo pani Cigániková neprečítala. Ale nie je to dôležité. Bavme sa o niečom inom. O tom, ako treba ľuďom pomôcť, ako na nich, s prepáčením, kašlete v rámci pandémie, ako tu na poslednú chvíľu predkladáte nejaké návrhy, ktoré len ľudí poburujú, namiesto toho, aby ste sa dohodli kdesi na nejakej koaličnej rade a tu prišli s nejakým návrhom, tak tu predvádzate divadlo koaličné. To tu ešte nikdy nebolo. Ako potom vám ľudia môžu veriť? Keď v rámci tohto zákona sa hádate ako psy a potom v rámci odvolávania a neviem ešte čoho, tak ste jednotní ako neviem kto. To neprispieva k dôveryhodnosti parlamentu, dámy a páni. Preto vás prosím, vráťme sa z krátkej cesty späť a ešte raz tá moja žiadosť, podporujem, pán predseda, tvoj návrh a na poslaneckom grémiu, aby sme túto záležitosť raz a navždy vyriešili. Ďakujem za pozornosť.